b'\n_START_ARTICLE_\nCepaea nemoralis\n_START_SECTION_\nI\xc5\xa1vaizda\n_START_PARAGRAPH_\nKiautas beveik rutuli\xc5\xa1kas, storokas ir suplotas, nevienodai smulkiai ruo\xc5\xbeuotas, truput\xc4\xaf blizgantis ir b\xc5\xabdingai geltonas su i\xc5\xa1ilgai einan\xc4\x8diomis 1-5 tamsesn\xc4\x97mis juostomis, kartais j\xc5\xb3 neb\xc5\xabna. Kriaukl\xc4\x97 labai varijuoja, vienoje populiacijoje b\xc5\xabna skirting\xc5\xb3 spalv\xc5\xb3 ir skirtingo juost\xc5\xb3 skai\xc4\x8diaus. Matmenys: 15,0-22,0 x 18,0-25,0\xc2\xa0mm. Sudaryta i\xc5\xa1 5 vij\xc5\xb3. Paskutin\xc4\x97 vija pabaigoje kampu nulinkusi \xc5\xbeemyn. \xc5\xbdiotys pla\xc4\x8dios, \xc4\xafstri\xc5\xbeos. J\xc5\xb3 kra\xc5\xa1tai sustor\xc4\x97j\xc4\x99, \xc5\xa1iek tiek atversti. Vidinis ir i\xc5\xa1orinis pakra\xc5\xa1tys tamsiai rudos spalvos, retais atvejais b\xc5\xabna ir baltos spalvos. Suaugusio individo stulpelin\xc4\x97 ertm\xc4\x97 u\xc5\xbedara. K\xc5\xabnas metali\xc5\xa1kai pilkas, su gelvu atspind\xc5\xbeiu, mantija \xc5\xa1viesiai geltona. Gleivi\xc5\xb3 liauka turi po tris plonas vienodo storumo \xc5\xa1akutes.\n_START_SECTION_\nDauginimasis\n_START_PARAGRAPH_\nKopuliacinio organo str\xc4\x97l\xc4\x97 tiesi, 7-8\xc2\xa0mm ilgio ir pana\xc5\xa1i \xc4\xaf Helix aspera, su keturiais paprastais a\xc5\xa1menimis. Jos skersinis pj\xc5\xabvis rombi\xc5\xa1kas. Kiau\xc5\xa1iniai 2,3-3,0\xc2\xa0mm dyd\xc5\xbeio. Poruotis pradeda pavasar\xc4\xaf, i\xc5\xa1kart po \xc5\xbeiemojimo. 30-80 kiau\xc5\xa1ini\xc5\xb3 padedama bir\xc5\xbeel\xc4\xaf\xc2\xa0\xe2\x80\x93 rugpj\xc5\xabt\xc4\xaf, jaunikliai i\xc5\xa1sirita po 15-20 dien\xc5\xb3, suauga per vienerius metus. Gyvenimo trukm\xc4\x97 7-8 metai, i\xc5\xa1gyvenimo reitingas apie 50%.\n_START_SECTION_\nGyvenama aplinka\n_START_PARAGRAPH_\nRandama soduose, parkuose, kapuose, ant samanot\xc5\xb3 sien\xc5\xb3, akmen\xc5\xb3, gyvatvor\xc4\x97se, pami\xc5\xa1kiais, retai mi\xc5\xa1ko viduryje. Kalnuose randama iki 1800\xc2\xa0m vir\xc5\xa1 j\xc5\xabros lygio.\n_START_SECTION_\nPaplitimas\n_START_PARAGRAPH_\nVakar\xc5\xb3 Europos r\xc5\xab\xc5\xa1is, dabar paplitusi ir \xc5\xa0iaur\xc4\x97s Amerikoje.'